Maketa naselja Guanča
**Guanči**, prastanovništvo Kanarskih otoka potpuno istrijebljeno od strane španjolskih osvajača. Govorili su jezikom guanči koji je najvjerojatnije pripadao berberskoj skupini jezika i imali svoje pismo koje je bilo neka vrsta hijeroglifa, a u 15. stoljeću bilo ih je oko 20 000. Uz drveno služili su se kamenim oruđem. Bavili su se poljoprivredom i stočarstvom. Pripadali su neolitičkoj kulturi s monarhijskim matrijarhalnim društvenim poretkom. Balzamirali su mrtve, te prinosili životinjske i ljudske žrtve. Odijevali su haljine od kozje kože ili tkane od biljnih vlakana zvanih *tamarcos*. Izrađivali su ukrase i ogrlice od drva, kosti i školjke. Proizvodili su grubu siromašno urešenu keramiku pečenjem zemlje ili gline.

Najvjerojatnije su doselili na Kanare 1 000 godina pr. Kr. ili još ranije. Jedini su naseljavali Makaroneziju prije dolaska Europljana pošto nema nikakvih naznaka da su na Azorima, Madeiri, Zelenortskim otocima i otočju Salvages živjeli ikakvi domoroci. Domorodački termin *guanchinet* doslovno prevedeno znači *čovjek s* *Tenerifea* (guan=čovjek, chinet-Tenerife), ali su Španjolci naziv *Guanchos* uobičajili rabiti za domoroce cijelog otočja.

Kraljevi Tenerifea koji je bio podijeljen na devet malih kraljevstava prije španjolskog osvajanja bili su Acaimo, Adjona, Añaterve, Bencomo, Beneharo, Pelicar, Pelinor, Romen i Tegueste. Politički i društveni život više se ili manje razlikovao od otoka do otoka. Negdje je kao npr. na Gran Canarii vladalo nasljedno plemstvo, a negdje je birano. Na Gran Canarii samoubojstvo se smatralo časnim činom i prilikom inauguracije novog kralja jedan od podanika bi se sam bacio u provaliju. Na nekim otocima vladala je poliandrija, a na nekim monogamija. Uvrjeda ženi nanesena od strane naoružanog muškarca bila je kazneno djelo.

Vjerovali su u vrhovno biće zvano *Achamán* na Tenerifeu, *Acoran* na Gran Canarii, *Eraoranhan* na Hierrou te *Abora* na La Palmi. Žene na Hierrou obožavale su boginju Moneibu. Vjerovali su i u zle duhove, npr. na Tenerifeu u demona Guayotu koji živi na vrhu vulkana Teide koji se smatrao paklom pod imenom *Echeyde*. Prema njihovim vjerovanjima manji demoni utjelovljuju se u divlje crne vunaste pse zvane *jucanchas* ili *tibicenas* koji žive u dubini planinskih pećina i noću napadaju stoku i ljude.

Izvori
------

1. ↑  proleksis.lzmk.hr, "Guanči", objavljeno 22. lipnja 2012. pristupljeno 2. veljače 2016.
2. ↑  Opća enciklopedija Jugoslavenskog leksikografskog zavoda, 3 (Foc-Iw), Zagreb 1977. str. 297.
3. ↑  www.enciklopedija.hr, "Guanči", pristupljeno 2. veljače 2016.
4. ↑  www.academia.edu, "Sacrificios de niños y sustitutorios de ovicápridos al dios sol sms en el litoral atlántico norteafricano [Child and Substitute Ovicaprids Sacrifices to the Sun God šmš in the North African Atlantic Coast]", pristupljeno 3. veljače 2016.
5. ↑  *Conquista y antigüedades de las islas de la Gran Canaria y su descripción, con muchas advertencias de sus privilegios, conquistadores, pobladores y otras particularidades en la muy poderosa isla de Tenerife, dirigido a la milagrosa imagen de Nuestra Señora de Candelaria*
6. ↑  *"Section 14". The Encyclopaedia Britannica: A Dictionary of Arts, Sciences, Literature and General Information. Encyclopaedia Britannica*, 1910. str. 650.
7. ↑  Aliño, López-Ibor; Carmen Leal Cercós, Carlos Carbonell Masiá, Janssen-Cilag. Images of Spanish Psychiatry. World Psychiatric Association. Editorial Glosa, S.L. p. 574. ISBN 84-7429-200-X.
8. ↑  insuloamaziq.blogspot.com.es Arhivirano 2013-10-21 na Wayback Machine-u, "Jucancha", objavljeno 5. rujna 2012. pristupljeno 3. veljače 2016.
9. ↑  insuloamaziq.blogspot.com.es Arhivirano 2013-10-21 na Wayback Machine-u, "tibicena", objavljeno 17. rujna 2012. pristupljeno 3. veljače 2016.